જિયોના બ્રોડબેન્ડ પ્લાનથી DTH કંપનીઓમાં ફફડાટ | નવગુજરાત સમય
જિયોના બ્રોડબેન્ડ પ્લાનથી DTH કંપનીઓમાં ફફડાટ
1 / 1 જિયોના બ્રોડબેન્ડ પ્લાનથી DTH કંપનીઓમાં ફફડાટ
રિલાયન્સ જિયોએ સોમવારે આકર્ષક બ્રોડબેન્ડ સર્વિસીઝ પ્લાનની જાહેરાત કરી તે સાથે જ ડીટીએચ કંપનીઓમાં ફફડાટ વ્યાપી ગયો છે
રિલાયન્સ જિયોએ સોમવારે આકર્ષક બ્રોડબેન્ડ સર્વિસીઝ પ્લાનની જાહેરાત કરી તે સાથે જ ડીટીએચ કંપનીઓમાં ફફડાટ વ્યાપી ગયો છે. બેન્ક ઓફ અમેરિકા મેરિલ લિન્ચે મંગળવારે તેના રિપોર્ટમાં કહ્યું છે કે જિયોના પ્લાનને કારણે મોટાભાગની ડીટીએચ કંપનીઓની હાલત કથળી જશે. ભારતી એરટેલ માટે આઉટલૂક ન્યૂટ્રલથી લઈને સાધારણ નેગેટિવ થઈ ગયું છે. બેન્ક ઓફ અમેરિકા મેરિલ લિન્ચે કહ્યું હતું કે ડાયરેક્ટ ટુ હોમ (DTH) કંપનીઓ રિલાયન્સ જેવી બ્રોડબેન્ડ અને કેબલ સર્વિસીઝ એમ ડ્યૂઅલ સર્વિસ ઓફર કરવાની સ્થિતિમાં નથી. તેનાથી બ્રોડકાસ્ટર્સ પર સીધી અસર કેટલી થશે તે કહી શકાય નહીં, પરંતુ જો DTH/MSO(મલ્ટિ-સિસ્ટમ ઓપરેટર)ની આવક પર અસર થશે તો સબસ્ક્રિપ્શનની આવક પર પરોક્ષ અસર થશે.
તેણે કહ્યું કે જો એડવર્ટાઈઝર્સ ઓવર ધ ટોપ(OTT) એપ્લિકેશન્સ પર વધુ એડવર્ટઝાઈમેન્ટ માટે ફોકસ કરશે અને એમેઝોન, નેટફ્લિક્સ, વગેરે સામે સ્પર્ધા માટે ક્વોલિટી કન્ટેન્ટ પ્રોડ્યુસ કરવા પાછળ વધુ ખર્ચ કરશે તો લાંબા ગાળે એડ્ ખર્ચ પર પણ અસર થઈ શકે છે. જિયોની એન્ટ્રીથી ભારતીની બ્રોડબેન્ડની આવક પર ખાસ અસર નહીં થાય તેમ રિપોર્ટમાં દર્શાવાયું છે. કારણ કે ફિક્સ્ડ બ્રોડબેન્ડ કનેક્શન મર્યાદિત છે અને તેમાં સાધારણ 8 ટકાના દરે વૃદ્ધિ થઈ રહી છે. બીજી તરફ તે સિવાયના સેગમેન્ટમાં ખાસ્સી તક રહેલી છે. ભારતી એરટેલે ઈ-મેઈલ દ્વારા કરાયેલા પ્રશ્નનો જવાબ આપ્યો નથી.
જિયોના કુલ 34 કરોડ મોબાઈલ સબસ્ક્રાઈબર થઈ ગયા છે અને માત્ર ત્રણ વર્ષમાં જ આવકની દૃષ્ટિએ દેશની સૌથી મોટી કંપની બની ગઈ છે. હવે તે ફિક્સ્ડલાઈન બ્રોડબેન્ડ સર્વિસીઝ ક્ષેત્રે પણ 5 સપ્ટેમ્બરથી ઝંપલાવી રહી છે. રિલાયન્સે સોમવારે 'જિયો ફાઈબર'ની જાહેરાત કરી દીધી છે, જેમાં ગ્રાહકને દર મહિને 700 રૂપિયામાં લેન્ડલાઈન ફોનમાંથી મફત વોઈસ કોલ, 100 એમબીપીએસ મિનિમમ બ્રોડબેન્ડ(ઈન્ટરનેટ) સ્પીડ મળશે. એટલું જ નહીં, જો વાર્ષિક પ્લાનનું કમિટમેન્ટ આપે તો મફત HD ટીવી પણ આપશે.